**Νομοθετικό Διάταγμα 17.7/13.8.1923**

**ΚΕΦΑΛΑΙΟΝ Ε' Περί συμβάσεως Τραπεζικής ενεγγύου πιστώσεως**

# Άρθρο 25

1. Σύμβασις τραπεζικής ενεγγύου πιστώσεως (credit confirme) είναι η σύμβασις εν η ανώνυμος εταιρεία (πιστώτρια) συμφωνεί μετ’ άλλου (οφειλέτου) όπως ανοίξη πίστωσιν υπέρ τρίτου (δικαιούχου) αναλαμβάνουσα ίνα, επί τη προς αυτήν υπό του τρίτου παραδόσει φορτωτικής, καταβάλη το ποσόν της πιστώσεως προς τον τρίτον και όπερ ποσόν θέλει εισπράξει αύτη παρά του οφειλέτου παραλαμβάνοντος την φορτωτικήν.

2. Η Εταιρεία αποκτά επί των εν τη φορτωτική πραγμάτων δικαίωμα ενεχύρου από της καταβολής των χρημάτων.

3. Η τοιαύτη σύμβασις καταρτίζεται εγγράφως.

4. Αύτη θεωρείται πράξις εμπορική δι’ αμφοτέρους τους συμβαλλομένους.

# Άρθρο 26

1. Η φορτωτική είτε πλοίου είτε σιδηροδρόμου εκδίδεται ή οπισθογραφείται επ’ ονόματι ή εις διαταγήν της πιστωτρίας ή παραδίδεται αυτή, αν είναι εις τον κομιστήν.

2. Εάν εν τοιαύτη συμβάσει συμφωνηθή, ότι ο τρίτος θέλει παραδώσει «πλήρη σειράν εγγράφων» (full shet of documents) η πιστώτρια υποχρεούται ίνα απαιτήση παρά του τρίτου πλην της φορτωτικής ασφαλιστήρια και τιμολόγια.

3. Αντί φορτωτικής δύναται να συμφωνηθή όπως υπό του τρίτου δοθώσιν αποδείξεις αποθηκεύσεως Γενικών Αποθηκών.

# Άρθρο 27

Η καταβολή προς τον τρίτον δύναται να γίνη είτε υπό της πιστωτρίας είτε υπό ανταποκριτού αυτής εν τη ημεδαπή ή εν τη αλλοδαπή

# Άρθρο 28

Ελλείψει εναντίας συμφωνίας, α’) εάν ο τρίτος, ειδοποιηθείς υπό της πιστωτρίας περί ανοίξεως της πιστώσεως, εδήλωσε προς αυτήν αποδοχήν, δεν δικαιούται η πιστώτρια να ανακαλέση την πίστωσιν, πλην εάν τη ειδοποιήσει η πιστώτρια ρητώς εχαρακτήριζε την πίστωσιν ως ανακλητήν, β’) εάν η πιστώτρια ανέγραψεν εν τη ειδοποιήσει προθεσμίαν, ης εντός ο τρίτος υποχρεούται να παραδώση την φορτωτικήν και τα τυχόν λοιπά έγγραφα πίστωσις, παρελθούσης απράκτου της προθεσμίας, θεωρείται ανακληθείσα

# Άρθρο 29

1. Εάν ο οφειλέτης παρέσχε τη πιστωτρία περιθώριον (χρήματα ή χρεόγραφα) χάριν εξασφαλίσεως αυτής διά την άνοιξιν της πιστώσεως, η πιστώτρια από της παραλαβής αποκτά δικαίωμα ενεχύρου επί τούτων και άνευ τηρήσεως των διατυπώσεων περί συστάσεως ενεχύρου.

2. Επί της αναγκαστικής εκποιήσεως των ούτω δοθέντων χρεογράφων εφαρμόζονται αι διατάξεις περί εκποιήσεως ενεχύρου.

# Άρθρο 30

1. Η πιστώτρια δεν ευθύνεται, α’) διά την τυχαίαν απώλειαν και βλάβην του εμπορεύματος, β’) διά τα λάθη της τηλεγραφικής υπηρεσίας κατά την διαβίβασιν των τηλεγραφημάτων.

2. Η πιστώτρια ευθύνεται δι’ ίδιον δόλον και αμέλειαν περιλαμβανομένης και της αμελείας περί την εκλογήν ανταποκριτού.

# Άρθρο 31

1. Εάν, άμα τη εις τον τόπον του προορισμού αφίξει των φορτωτικών, ο οφειλέτης προσκαλούμενος υπό της πιστωτρίας δεν ήθελε καταβάλει το χρέος και παραλάβει τα εμπορεύματα, η πιστώτρια δικαιούται ίνα εκποιήση τα εμπορεύματα, κατά τας διατάξεις περί εκποιήσεως ενεχύρου.

2. Η τοιαύτη εκποίησις δύναται να γίνη μόνον μετά πάροδον προθεσμίας από της προσκλήσεως, επί μεν πραγμάτων υποκειμένων εις φθοράν είκοσι τεσσάρων ωρών, επί παντός δε άλλου πράγματος δέκα ημερών.

3. Περί του χαρακτηρισμού του εμπορεύματος αποφαίνεται ο πρόεδρος, μετά γνωμοδότησιν του Προέδρου του Εμπορικού Επιμελητηρίου, διδομένην εντός είκοσι τεσσάρων ωρών από της προς αυτόν αιτήσεως του Προέδρου, εάν υφίσταται εν τη έδρα του Προέδρου Επιημελητήριον.

4. Η πιστώτρια εκποιούσα δυνάμει της αδείας του προέδρου, ουδεμίαν ευθύνην έχει ούτε προς τον οφειλέτην , ούτε προς τον τρίτον, πλην εάν επί της εκποιήσεως ενεφιλοχώρησε δόλος ή μεγάλη αμέλεια αυτής

# Άρθρο 32

Εάν εκ του τιμήματος της εκποιήσεως δεν ικανοποιηθή η απαίτησις της πιστωτρίας, ευθύνεται διά το υπόλοιπον ο αιτήσας την άνοιξιν της πιστώσεως.

# Άρθρο 33

Εάν, εκπνευσάσης της εν τη συμβάσει ορισθείσης προθεσμίας λήξεως της πιστώσεως, τα εμπορεύματα δεν ήθελον φθάσει εις τον τόπον του προορισμού, δικαιούται η πιστώτρια ίνα, αδεία του προέδρου του τύπου τούτου, εκποιήση ταύτα εν πλω είτε εν αποηθηκεύσει ευρισκόμενα, εφαρμοζομένων των διατάξεων του άρθρου 31.